**ELEMENTI I KRITERIJI VREDNOVANJA I OCJENJIVANJA U NASTAVI GEOGRAFIJE**

Osnovna škola Pirovac, Pirovac

Učiteljica: Maja Mezin

Ocjenjivanje razine postignuća učenika/učenica (vredovanje naučenog) iz geografije jedan je od redovitih i najvažnijih načina vrednovanja. Moguće ga je ostvariti na kraju nastavne jedinice, tematske cjeline i /ili nastavne cjeline.

Ocjenjivanje i vrednovanje usklađeno je s aktualnim Pravilnikom o načinima, postupcima i elementima vrednovanja učenika u osnovnoj i srednjoj školi.

U nastavi geografije razinom usvojenosti od nezadovoljavajuće do izvrsne vrednuju se sljedeći elementi (brojčanom i opisnom ocjenom).

|  |  |  |  |
| --- | --- | --- | --- |
| **Element vrednovanja** | **Opis elementa** | **Oblik** | **Kriterij** |
| **Geografska znanja** | poznavanje i primjena ključnih pojmova, stupanj usvojenosti ishoda učenja (obrazovnih postignuća) | pisano, usmeno | točnost i kvaliteta odgovora; reakcija na postavljeno pitanje; samostalnost |
| **Geografsko istraživanje i vještine** | praktične vještine (orijentacija u prostoru, izrada skica, profila, tematskih karata, dijagrama, prezentacija, postera, plakata, samostalnih pisanih radova); kognitivne vještine (analiza grafičkih priloga); primjena geografskih znanja, povezivanje nastavnog gradiva i logičko zaključivanje, istraživački rad („Škola za život“) | pisano, usmeno, praktično | točnost, preciznost, samostalnost, preglednost i sl.; primjena statističkih i grafičkih metoda; prezentacijske vještine; timski rad |
| **Kartografska pismenost** | poznavanje elemenata i sadržaja svih vrsta geografskih karata; upotreba geografskih karata | pisano, usmeno, praktično | orijentacija i snalaženje na karti; čitanje i interpretacija sadržaja karata; pravilno pisanje geografskih imena |

Pisano provjeravanje provodit će se u obliku ispita znanja (zadaci objektivnog tipa) tijekom nastavne godine u pravilu nakon obrađenog i uvježbanog gradiva. Termin, sadržaj i kriteriji vredovanja pisanih provjera znanja bit će poznati učenicima prema odredbama Pravilnika.

Pisana provjera znanja uglavnom uključuje i provjeru kartografske pismenosti pa time sadrži i slijepu kartu pomoću koje treba izraditi zadatke.

Pisanom provjerom mogu se provjeravati i geografske vještine izradom reljefnih profila, analizom tematskih karata, dijagrama.

Granice ocjena pisane provjere:

< 50% -nedovoljan (1)

50 –63% -dovoljan (2)

64 –79% -dobar (3)

80 –89% -vrlo dobar (4)

90-100% -odličan (5)

Usmeno provjeravanje znanja provodi se kontinuirano tijekom školske godine, a može se provoditi na svakom satu bez obvezne najave. Usmenom provjerom posebno se vrednuju geografska znanja, geografske vještine i istraživački rad te kartografska pismenost.

Kriteriji za brojčane ocjene su sljedeći:

**GEOGRAFSKA ZNANJA**

Odličan (5)

Učenik je u potpunosti i s razumijevanjem usvojio planirane nastavne sadržaje. Izlaže samostalno i temeljito. Usvojeno znanje primjenjuje u novim situacijama, na složenijim primjerima te dovodi u vezu sa srodnim nastavnim sadržajima.

Vrlo dobar (4)

Učenik je točno usvojio nastavne sadržaje te ih uspješno primjenjuje. Razumije i povezuje pojmove. Uz napomenu učitelja, ispravlja moguće nedostatke u povezivanju nastavnih sadržaja. Sporije reagira. Usvojene nastavne sadržaje povezuje sa svakodnevicom. Odgovara uz rijetke poticaje i pomoć nastavnika.

Dobar (3)

Učenik je usvojio osnovne nastavne sadržaje. Uzročno-posljedične veze otežano uočava i objašnjava. Potrebna mu je pomoć/poticaj učitelja u odgovoru. Izlaže sporo. Usvojene nastavne sadržaje ne primjenjuje u novoj situaciji niti navodi vlastite primjere.

Dovoljan (2)

Učenik je nastavne sadržaje usvojio nepotpuno, površno i djelomično točno. Znanje na razini prepoznavanja. Potrebna je značajna pomoć učitelja (pomoćna pitanja i usmjeravanja prema točnom odgovoru). Geografske pojave i procese imenuje uz pomoć učitelja, ali izostaje njihovo objašnjenje.

Nedovoljan (1)

Učenik ne odgovara na pitanja ili daje potpuno pogrešne odgovore. Nije usvojio nastavne sadržaje. Pogrešno objašnjava i ne razumije smisao.

**GEOGRAFSKE VJEŠTINE I ISTRAŽIVANJE\***

Odličan (5)

Učenik izrazito brzo i točno uočava geografske pojave i procese, samostalno, logično i argumentirano ih objašnjava i uspješno povezuje s ostalim temama i svakodnevicom. Izvrstan u praktičnim i kognitivno. Izrazito samostalno analizira i izrađuje grafičke priloge.

Istraživačke radove samostalno osmišljava te pokazuje originalnost i kreativnost u njihovu izvođenju. Redovito sudjeluje u raspravama i interpretacijama. Uspješno se služi dodatnom literaturom i izvorima. sl.

Vrlo dobar (4)

Učenik uz neznatnu pomoć učitelja uočava i objašnjava pojave i procese. Uglavnom logično

povezuje nastavne sadržaje s ostalim nastavnim sadržajima i svakodnevicom. Samostalno analizira i izrađuje grafičke priloge.

U istraživanjima gotovo uvijek primjenjuje geografska znanja i vještine te u potpunosti slijedi zadane etape. Samostalno prikazuje rezultate istraživanja, analizira ih, izvodi zaključke i prezentira rezultate rada. Često sudjeluje u raspravama i interpretacijama. Uspješno se služi dodatnom literaturom.

Dobar (3)

Učenik uz pomoć nastavnika nabraja i pokušava objasniti pojave i procese. Logičan u pojedinim dijelovima. Djelomično primjenjuje usvojene nastavne sadržaje te ih povezuje sa svakodnevicom. Nepotpuno analizira i izrađuje grafičke priloge.

Nedovoljno samostalno provodi istraživanje i primjenjuje usvojeno teorijsko znanje. Vidljivi su propusti u opažanju. U raspravama sudjeluje povremeno i na poticaj. Prikazivanje i argumentacija rezultata nije dovoljno precizna te je potrebna pomoć učitelja. Uz pomoć se služi dodatnom literaturom.

Dovoljan (2)

Učenik uz pomoćna pitanja učitelja navodi geografske pojave i procese. Površno povezuje nastavne sadržaje sa svakodnevicom, a primjena izostaje. Griješi u analizi grafičkih i slikovnih priloga.

Nesamostalan u korištenju dodatnim izvora znanja. Djelomično točno prikazuje rezultate istraživanja, a objašnjenja rezultata su značajno manjkava. Pri provedbi istraživanja treba kontinuiranu pomoć.

Nedovoljan (1)

Učenik ne povezuje geografske pojave i procese te ih pogrešno objašnjava. Grafičke priloge pogrešno analizira i izrađuje. Istraživanje nije provedeno.

**KARTOGRAFSKA PISMENOST**

Odličan (5)

Učenik izrazito brzo, točno i samostalno pokazuje i „čita“ geografske pojmove. Izrazita sposobnost povezivanja i „čitanja“ naučenog gradiva sa karte (paralelno pokazivanje na karti sa iznošenjem teorije). Izrazito točno i brzo analizira kartografske, grafičke i slikovne priloge te samostalno donosi zaključke. Izrazito uspješno koristi zemljovid pri orijentaciji u prostoru.

Vrlo dobar (4)

Učenik točno i samostalno, ali sporije, pokazuje, povezuje i „čita“ geografske pojmove s geografske karte. Točno analizira kartografske, grafičke i slikovne priloge te samostalno donosi zaključke. Uspješno koristi geografsku kartu pri orijentaciji u prostoru.

Dobar (3)

Učenik pokazuje pojmove uz pomoć nastavnika ili duže reagira. Većinu zadanih pojmova pokazuje točno. Nepotpuno analizira kartografske priloge. Prilikom orijentacije u prostoru, geografsku kartu koristi i „čita“ uz pomoć učitelja.

Dovoljan (2)

Učenik pokazuje na geografskoj samo osnovne zadane pojmove. Teško uočava i prepoznaje pojedine geografske sadržaje na geografskoj karti i njima se slabo koristi. Nepotpuno i s pogreškama analizira kartografske, grafičke i slikovne priloge te zahtjeva veliku pomoć učitelja. Vrlo površno i djelomično „čita“ i koristi geografsku kartu pri orijentaciji u prostoru i snalazi se isključivo uz pomoć učitelja

Nedovoljan (1)

Učenik se i uz pomoć nastavnika teško snalazi na karti. Nije savladao niti minimum potrebnih pojmova. Nesuvislo pokazuje na geografskoj karti najosnovnije zadane pojmove. Nema razvijenu kartografsku pismenost. Gotovo ne uočava i ne prepoznaje pojedine geografske sadržaje na geografskoj karti i ne koristi se njima. Nelogično i bez razumijevanja analizira kartografske, grafičke i slikovne priloge te i uz veliku pomoć učitelja ne razumije. Nesuvislo koristi i ne „čita“ geografsku kartu pri orijentaciji u prostoru.

**Vrednovanje učeničkih radova – plakata, referata i prezentacija**

|  |  |  |
| --- | --- | --- |
| **Elementi vrednovanja** | **Praćenje i vrednovanje učenika** | **Ocjena** |
| - usvojenost znanja  - originalnost i samostalnost u izboru teme  - povezivanje gradiva s ostalim temama  - korištenje dodatnih sadržaja  - način izlaganja  - oblikovanje prezentiranog rada  - listići za ponavljanje | -izvrsno znanje, siguran nastup, značajna kreativnost i urednost, značajna primjenljivost u praksi, učenik ne čita isključivo sa plakata/prezentacije/iz referata, nema gramatičkih pogrešaka | izvrstan (5) |
| -Prilično dobro znanje, uglavnom siguran nastup, kreativan i uredan rad, učenik uglavnom ne čita isključivo sa plakata/prezentacije/iz referata, nema gramatičkih pogrešaka | vrlo dobar (4) |
| - dobro znanje, nesiguran nastup, manja kreativnost i urednost, slabija primjenljivost u praksi, učenik čita sa plakata/prezentacije/iz referata, povremene gramatičke pogreške | dobar (3) |
|  | - djelomično znanje, nesiguran nastup, nepoznavanje teme ili pogrešno obrađena tema, neurednost rada, puno gramatičkih pogreški | dovoljan (2) |

Ukoliko učenik ne izradi plakat, referat ili prezentaciju za koju se samostalno javio ili je unaprijed zadana od strane nastavnika, dobit će ocjenu nedovoljan (1)

**ZAKLJUČNA OCJENA**

Zaključna proizlazi iz sva tri jednakovrijedna elementa vrednovanja naučenoga. Prema Pravilniku, zaključna ocjena ne mora biti aritmetička sredina ocjena tijekom školske godine već ona proizlazi iz svih prethodno navedenih elemenata i bilješki o učenikovu učenju i napredovanju, ukupnog sudjelovanja učenika u radu tijekom nastavne godine (aktivno sudjelovanje u raspravi, izrada domaćih zadaća, izrada zadataka u radnoj bilježnici njihova točnost i urednost)

Kako bi kvalitetno pratio nastavu te izrađivao bilješke o obrađenom gradivu i izrađivao potrebne zadatke, učenik treba redovito donositi pribor za nastavu. Na svakom nastavnom satu učenik treba imati udžbenik, radnu bilježnicu, bilježnicu i atlas ukoliko na prethodnom satu nije drukčije dogovoreno.

Tijekom nastavne godine bilježit će se interes za nastavne sadržaje i sudjelovanje u aktivnostima, izrada i prezentacija plakata, PPT prezentacija, referata, prikupljanje dodatnog materijala vezanog za nastavu te njegovo prezentiranje, redovitost i točnost pisanja domaćih zadaća, rješavanje zadataka u radnoj bilježnici ili radnim listićima, aktivnost na terenskoj nastavi, sudjelovanje u svakodnevnom kratkom ispitivanju, sudjelovanje na natjecanjima i kvizovima znanja.

Bilješke će sadržavati podatke o postignutoj razini ostvarenosti odgojno-obrazovnih ishoda, o odnosu prema radu, poštivanju dogovorenih pravila rada, ustrajnosti u radu, temeljitosti i točnosti doprinosu grupnom radu i radu u paru.

Svi navedeno utječe na zaključnu ocjenu iz geografije. Izriče se brojkom i riječju (nedovoljan – 1, dovoljan – 2, dobar – 3, vrlo dobar – 4, odličan – 5).

Predmetna učiteljica: Maja Mezin